TK แตะเบรกซื้อ “MFIL” ไมโครไฟแนนซ์เมียนมา เซ่นเหตุต้านรัฐประหาร
TK แตะเบรกซื้อ “MFIL” ไมโครไฟแนนซ์เมียนมา เซ่นเหตุต้านรัฐประหารขยายวงกว้าง คาดหากเหตุการณ์สงบแล้วจะสามารถกลับไปปิดดีลดังกล่าวได้ ลุยมองหาโอกาส M&A ในประเทศ-ต่างประเทศเพิ่ม
TK แตะเบรกซื้อ “MFIL” ไมโครไฟแนนซ์เมียนมา เซ่นเหตุต้านรัฐประหารขยายวงกว้าง ลุยมองหาโอกาส M&A ทั้งในประเทศ-ต่างประเทศเพิ่ม
7 มิ.ย. 2564

นายประพล พรประภา รองกรรมการ บริษัท ฐิติกร จำกัด (มหาชน) หรือ TK เปิดเผยว่า บริษัทชะลอการเข้าซื้อ Myanmar Finance International Limited (MFIL) ซึ่งเป็นผู้ให้บริการไมโครไฟแนนซ์ในสาธารณรัฐแห่งสหภาพเมียนมา จากเดิมที่มีแผนเข้าซื้อหุ้นทั้งหมด 100% เนื่องจากพบสัญญาณสงครามกลางเมืองในเมียนมาขยายตัว โดยสหภาพแห่งชาติกะเหรี่ยง (KNU) ซึ่งเป็นหนึ่งในกลุ่มกบฎชาติพันธุ์สำคัญของเมียนมาประกาศสนับสนุนขบวนการต่อต้านการรัฐประหาร
อย่างไรก็ตาม หากสถานการณ์ดังกล่าวกลับมาเป็นปกติก็คาดว่าจะบริษัทจะสามารถกลับไปปิดดีลดังกล่าวได้ โดยอาจจะต้องมีการเจรจากันใหม่อีกครั้งจากสถานการณ์มีการเปลี่ยนแปลงไป
นอกจากนี้ บริษัทยังอยู่ระหว่างมองหาโอกาสเข้าซื้อกิจการ (M&amp;A) ในประเทศและต่างประเทศเพิ่มเติม ในธุรกิจที่เกี่ยวข้องกัน เนื่องจากขณะนี้มีกระแสเงินสดค่อนข้างมาก ณ ไตรมาส 1/64 มีเงินสดอยู่ที่ 1,607 ล้านบาท เพื่อสร้างการเติบโตให้กับบริษัทในอนาคต ซึ่งปัจจุบันก็มีพันธมิตรเสนอเข้ามา เนื่องจากสถานการณ์โควิด-19 กระทบธุรกิจนานกว่าคาดการณ์ ทำให้มีบางธุรกิจมีปัญหาเรื่องกระแสเงินสด
ขณะที่แนวโน้มผลการดำเนินงานในช่วงที่เหลือของปี 64 มองว่าหากมีการฉีดวัคซีนโควิด-19 ได้มากขึ้น และเปิดประเทศให้นักท่องเที่ยวต่างชาติเข้ามาท่องเที่ยวได้ตามแผน หรือภายในไตรมาส 3/64 ก็น่าจะส่งผลให้ผลงานครึ่งปีหลังนี้ปรับตัวดีขึ้น เมื่อเทียบกับครึ่งปีแรก โดยบริษัทยังคงติดตามสถานการณ์ดังกล่าวอย่างใกล้ชิด และชะลอการปล่อยสินเชื่อออกไปก่อน เพื่อรักษาพอร์ตสินเชื่อให้อยู่ในระดับทรงตัว